Pikaks veninud puhkus on läbi saamas. Tallinn-Tartu-Võru-Luhamaa maantee oli peaaegu täies ulatuses puhas ehk sõidetav 90 km tunnikiirusega. Isegi peaaegu laeni  koormatud Ohoopeliga. Tallinnas kodu ees selgus, et Tartus hirmsuure summa eest remonditud klaasipuhastajad ei tööta jätkuvalt. Ja aku kuulub vahetamisele niikuinii. Haanjas viskasin enne tulema hakkamist pilgu kapote alla. Selgus, et uut õlivarrast oleks hädasti vaja, vana ei ulatunud õlini:P Apppiiiii. (2009 ma Opeli kapotet ei avanud:)) Kui veel lisada vahetamist vajav õhufilter ja elektriku visiit, siis saab ühe korraliku hooldusejagu töid kokku.    Notsik veedab ülejäänud koolivaheaja Kurgjärvel  spordilaagris. Saabusime ühes Tallinna bussiga - sõbrannad olid just oma mahukad kotid toaukse ette laadinud ning jätsime kogu kamba taaskohtumise õnnest kiljuma.    Vaatasin naastes kodu värskema pilguga. Et ka 2010 tuleb suurte muutuste aasta, võrreldav 2009-ga, tuleb üht-teist ümber korraldada. Ja miks mitte otsekohe planeerima hakata.